
Kinnitatud Tallinna Tehnikaülikooli senati 27.10.2026 otsusega nr 25

Redaktsiooni jõustumise kuupäev: 29.10.2026
Akadeemilise eetika komisjoni põhimäärus
Komisjoni staatus, eesmärk ja ülesanded
1.1. Akadeemilise eetika komisjon (edaspidi komisjon) on Tallinna Tehnikaülikooli (edaspidi ülikool) põhikirja § 14 alusel moodustatud alaline kogu.
1.2. Komisjoni eesmärk on edendada teaduseetika ja akadeemilise eetika põhimõtete ning teaduse hea tava järgimist ja eetilise akadeemilise kultuuri kujunemist ülikoolis.
1.3. Komisjon lähtub oma tegevuses seadustest, nende alusel antud õigusaktidest, ülikooli põhikirjast, käesolevast põhimäärusest, senati kehtestatud TalTechi akadeemilise eetika põhimõtetest, teaduse heast tavast ning rahvusvaheliselt tunnustatud teaduseetika põhimõtetest.
1.4. Komisjon:
1.4.1. annab hinnangu ülikoolis kavandatavate teadus- ja arendusprojektide, sealhulgas nende raames tehtavate uuringute (edaspidi uuringud) kooskõlale teaduseetika põhimõtete ning teaduse hea tavaga;
1.4.2. annab esmase asutusesisese hinnangu teaduseetika rikkumise kahtluse kohta, lähtudes teadus- ja arendustegevuse ning innovatsiooni korralduse seadusest ja selle alusel kehtestatud õigusaktidest. Teaduseetika rikkumisena käsitatakse muu hulgas teaduslikku väärkäitumist, sealhulgas andmete väljamõtlemist, võltsimist ja loomevargust (plagiaati), ning muid teaduse hea tava rikkumisi;
1.4.3. kujundab nõuandva seisukoha akadeemilise eetika küsimustes ja vaidlustes ning teeb vajadusel ettepanekuid pädevatele ülikooli organitele.
1.5. Komisjon ei hinda uuringu eetilisust osas, milles õigusakt näeb ette teise eetikakomitee või pädeva organi hinnangu.
Koosseis ja moodustamine
1.6. Komisjoni koosseisu kuulub igast teaduskonnast ja Eesti Mereakadeemiast üks esindaja, kelle valivad vastava üksuse akadeemilised töötajad. Lisaks nimetab rektor kuni neli komisjoni liiget, arvestades komisjoni tööks vajalikke pädevusvaldkondi ja komisjoni esitatud ettepanekuid.
1.7. Komisjoni liige ei tohi samaaegselt kuuluda nõukogu, senati ega rektoraadi koosseisu. Komisjonil on õigus kaasata oma töösse nõuandva häälega eksperte.
1.8. Komisjoni valitavate liikmete valimised kuulutab välja rektor hiljemalt kaks kuud enne komisjoni volituste lõppemist. Liikmed valitakse teaduskondade ja Eesti Mereakadeemia akadeemiliste töötajate üldkoosolekutel. Kuressaare kolledži ja Virumaa kolledži akadeemilised töötajad osalevad inseneriteaduskonna esindaja valimisel ning võivad kandideerida selle esindajaks. Valimised korraldab vastava üksuse juht. Iga üksuse valimistulemused vormistatakse pingereana ning valituks osutub enim hääli saanud kandidaat. Valimisel kohaldatakse ülikooli valimiseeskirja, arvestades käesoleva põhimääruse erisusi.
1.9. Senat kinnitab komisjoni koosseisu, kuhu kuuluvad valitud ja rektori nimetatud liikmed. Komisjoni liikmete volitused algavad senati kinnitusotsuses märgitud kuupäevast ja kestavad kolm aastat.
1.10. Komisjoni liikme volituste ennetähtaegsel lõppemisel, sealhulgas tema omal soovil lahkumisel, lahkumisel üksusest, mille esindajaks ta valiti, ülikoolist lahkumisel või tema tagasikutsumisel, asendatakse valitud liige vastava üksuse pingereas järgmisel kohal oleva kandidaadiga. Kui vastava üksuse pingereas järgmist kandidaati ei ole, korraldatakse koha täitmiseks uued valimised. Rektori nimetatud komisjoni liikme volituste ennetähtaegsel lõppemisel nimetab rektor uue liikme. Asendusliikme volitused algavad senati kinnitusotsuses märgitud kuupäevast ning kestavad kuni vastava komisjoni koosseisu volituste tähtaja lõpuni. Komisjoni liikme tagasikutsumise küsimus pannakse senatis hääletusele, kui seda nõuab vähemalt kümme protsenti senati koosseisust või rektor.
Liikme õigused ja kohustused
1.11. Komisjoni liikmel on õigus:
1.11.1. tutvuda küsimuse lahendamiseks vajalike materjalidega;
1.11.2. küsida asjaosalistelt täiendavaid kirjalikke või suulisi selgitusi;
1.11.3. saada ülikoolilt komisjoni tööks vajalikku organisatsioonilist ja tehnilist tuge.
1.12. Komisjoni liikmel on kohustus:
1.12.1. kujundada oma seisukoht erapooletult, sõltumatult ja objektiivselt;
1.12.2. taandada end asja arutamisest ja otsustamisest huvide konflikti või muu tema erapooletust mõjutava asjaolu korral;
1.12.3. hoida konfidentsiaalsena komisjoni töö käigus teatavaks saanud isikuandmeid, teadusprojektide eesmärke ja metoodikat või muud õigusaktide või ülikooli õigusaktide kohaselt kaitstavat teavet.
1.13. Komisjoni liikme tööd arvestatakse tema akadeemilisel hindamisel kutsealase, erialase ning teadus- ja hariduskorraldusliku tegevusena.
Töökord
1.14. Komisjoni tegevust juhib ja tööd korraldab esimees, kelle valivad komisjoni liikmed endi hulgast lihthäälteenamusega. Komisjon võib samas korras valida kuni kaks aseesimeest, kes asendavad esimeest tema äraolekul või takistuse korral.
1.15. Komisjoni asjaajamist korraldab ja koosolekuid protokollib sekretär, kes ei kuulu komisjoni koosseisu. Sekretäri ülesandeid täidab ülikooli haldus- ja tugistruktuuri töötaja, kelle nimetab rektor komisjoni esimehe ettepanekul.
1.16. Komisjon võib kaasata oma töösse ülikooli andmekaitse spetsialisti, juristi ja vajadusel teisi eksperte.
1.17. Komisjon annab hinnangud ja kujundab seisukohad komisjoni koosolekul või muus vormis, mis tagab komisjoni liikmete osalemise, vastavalt komisjoni töökorrale.
1.18. Komisjoni koosolekud on kinnised. Komisjon võib otsustada avaliku koosoleku korraldamise kasuks, kui küsimus puudutab laiemat avalikkust ja sellega ei rikuta isikute eraelu puutumatust ega konfidentsiaalsuskohustust.
1.19. Komisjon on otsustusvõimeline, kui koosolekust võtab osa üle poole komisjoni liikmetest. Taandunud liiget asja otsustamisel osalevate liikmete hulka ei arvata.
1.20. Komisjoni hinnangu või seisukoha vastuvõtmiseks on vajalik asja arutamisest osa võtnud komisjoni liikmete lihthäälteenamus. Komisjoni liikmel on õigus lisada protokollile kirjalik eriarvamus. Hinnangud ja seisukohad protokollitakse ning need allkirjastab esimees.
1.21. Komisjon kehtestab töökorra, milles sätestatakse põhimääruse rakendamiseks vajalikud menetluslikud ja korralduslikud küsimused, sealhulgas taotluste menetlemise ja teenuse osutamise kord.
1.22. Uuringute eetilise hindamise eest võib kehtestada tasu. Tasu suuruse ja maksmise korra kehtestab rektor.
Eetikaalaste hinnangute ja seisukohtade andmine
1.23. Ülikooli liige võib esitada komisjonile kirjaliku taotluse uuringu eetiliseks hindamiseks või avalduse akadeemilise eetika küsimuse, vaidluse või teaduseetika rikkumise kahtluse kohta. Avalduse võib esitada ka ülikooli juhtorgan või struktuuriüksus.
1.24. Komisjon võib jätta taotluse või avalduse läbi vaatamata, kui
1.24.1. küsimus ei kuulu komisjoni pädevusse;
1.24.2. taotlus või avaldus ei vasta töökorras kehtestatud nõuetele või sisaldab hindamiseks ebapiisavat teavet ning puudusi ei ole määratud tähtajaks kõrvaldatud;
1.24.3. sama küsimust on komisjon juba lahendanud ja uusi asjaolusid ei ole esitatud;
1.24.4. küsimust ei ole eelnevalt arutatud asjaomases struktuuriüksuses või muus ülikooli õigusaktides ette nähtud korras.
Komisjon põhjendab läbi vaatamata jätmist kirjalikult ja suunab pöörduja vajaduse korral pädeva organi poole.
1.25. Punktis 5.2.4 sätestatud eelneva arutelu nõuet ei kohaldata uuringu eetilise hindamise taotluse ega teaduseetika rikkumise kahtluse korral ega juhul, kui asutusesisene arutelu ei ole võimalik või erapooletu või kui komisjoni seisukohta taotleb lepitusmenetluse läbiviija.
1.26. Uuringu eetilise hindamise tulemusena leiab komisjon, et uuring on teaduseetika põhimõtete ja teaduse hea tavaga kooskõlas, tingimuslikult kooskõlas või vastuolus. Tingimusliku hinnangu korral võib esimees pärast komisjoni määratud tingimuste täitmise kontrollimist vormistada lõpliku hinnangu ilma uue arutelu ja hääletuseta, kui komisjon on esimehele sellise volituse andnud.
1.27. Komisjoni hinnang või seisukoht ei asenda õigusaktis ette nähtud muud menetlust ega pädeva organi otsust.
1.28. Komisjon ja ülikool kaitsevad teaduseetika rikkumise kahtlusest teavitaja ja akadeemilise eetika küsimuses või vaidluses komisjoni poole pöörduja isiku konfidentsiaalsust kooskõlas õigusaktidega. Isikuandmeid võib avaldada üksnes tema kirjalikul nõusolekul või muul õiguslikul alusel.
1.29. Komisjon annab hinnangu või kujundab seisukoha üldjuhul 30 kalendripäeva jooksul nõuetekohase taotluse või avalduse esitamisest. Põhjendatud juhul võib komisjon nimetatud tähtaega pikendada.
1.30. Komisjoni hinnang või seisukoht peab olema põhjendatud ning sisaldama selle aluseks olevaid olulisi asjaolusid ja kaalutlusi. Akadeemilise vaidluse korral annab komisjon asjaosalistele võimaluse esitada selgitused ja vastuväited. Hinnang või seisukoht edastatakse asjaosalistele ja vajaduse korral ülikooli pädevale organile.
Ülevaade komisjoni tegevusest
Komisjoni esimees esitab senatile ülevaate komisjoni tegevusest vähemalt üks kord aastas.

